Document ID: 32006R0473

KOMISJONI MÄÄRUS (EÜ) nr 473/2006,
22. märts 2006,
millega kehtestatakse rakenduseeskirjad Euroopa Parlamendi ja nõukogu määruse (EÜ) nr 2111/2005 II peatükis nimetatud ühenduse nimekirja tarvis, millesse kantakse lennuettevõtjad, kelle suhtes kohaldatakse ühenduse piires tegevuskeeldu
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 14. detsembri 2005. aasta määrust (EÜ) nr 2111/2005, mis käsitleb ühenduse nimekirja (millesse kantakse lennuettevõtjad, kelle suhtes kohaldatakse ühenduse piires tegevuskeeldu) koostamist ja lennureisijate teavitamist lendu teenindavast lennuettevõtjast ning millega tunnistatakse kehtetuks direktiivi 2004/36/EÜ artikkel 9 (1) (edaspidi “algmäärus”), eriti selle artiklit 8,
ning arvestades järgmist:
(1)
Algmääruse II peatükis on kehtestatud menetlused, mille kohaselt ajakohastatakse ühenduse nimekirja lennuettevõtjatest, kelle suhtes kohaldatakse ühenduse piires tegevuskeeldu, ning menetlused, mille kohaselt lubatakse liikmesriikidel võtta teatavatel tingimustel vastu erandlikke meetmeid, millega kehtestatakse tegevuskeeld nende territooriumil.
(2)
On asjakohane võtta vastu teatavad rakendusmeetmed, et kehtestada kõnealustele menetlustele üksikasjalikud eeskirjad.
(3)
Eelkõige tuleks täpsustada, millist teavet peavad liikmesriigid esitama, kui nad taotlevad, et komisjon võtaks algmääruse artikli 4 lõike 2 alusel vastu otsuse ajakohastada ühenduse nimekirja uue tegevuskeelu kehtestamise, kehtiva keelu tühistamise või asjakohaste tingimuste muutmisega.
(4)
Vaja on kehtestada nende lennuettevõtjate kaitseõiguse kasutamise tingimused, kelle kohta komisjon võtab vastu otsuseid ühenduse nimekirja ajakohastamiseks.
(5)
Seoses nimekirja ajakohastamisega on algmääruses ette nähtud, et komisjon võtab nõuetekohaselt arvesse vajadust võtta otsuseid vastu kiiresti ning vajaduse korral kehtestab menetluse kiireloomuliste juhtumite jaoks.
(6)
Komisjon peaks saama piisavat teavet kõikide tegevuskeeldude kohta, mille liikmesriik on kehtestanud erandliku meetmena algmääruse artikli 6 lõigete 1 ja 2 alusel.
(7)
Käesoleva määrusega ette nähtud meetmed on kooskõlas lennuohutuskomitee (2) arvamusega,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesolevas määruses kehtestatakse algmääruse II peatükis nimetatud menetluste üksikasjalikud eeskirjad.
Artikkel 2
Liikmesriigi taotlus ajakohastada ühenduse nimekirja
1. Liikmesriik, kes taotleb, et komisjon ajakohastaks ühenduse nimekirja kooskõlas algmääruse artikli 4 lõikega 2, esitab komisjonile käesoleva määruse A-lisas nimetatud teabe.
2. Lõikes 1 nimetatud taotlused tuleb esitada kirjalikult komisjoni peasekretariaadile. Lisaks tuleb A-lisas kirjeldatud teave samal ajal saata elektroonilisel kujul komisjoni energeetika ja transpordi peadirektoraadi pädevatele talitustele. Juhul kui sobivat elektroonilisel teel saatmise võimalust ei ole, tuleb kõnealune teave saata kõige kiiremal muul võimalikul viisil.
3. Komisjon teavitab teisi liikmesriike nende esindajate kaudu lennuohutuskomiteeskooskõlas komitee töökorras sätestatud menetlustega, samuti teavitab komisjon Euroopa Lennuohutusametit.
Artikkel 3
Ühine konsulteerimine asjaomase lennuettevõtja regulatiivse järelevalve eest vastutavate ametiasutustega
1. Liikmesriik, kes kaalub komisjonile taotluse esitamist algmääruse artikli 4 lõike 2 alusel, kutsub komisjoni ja teisi liikmesriike võtma osa konsultatsioonidest asjaomase lennuettevõtja regulatiivse järelevalve eest vastutavate ametiasutustega.
2. Enne algmääruse artikli 4 lõikes 2 ja artiklis 5 osutatud otsuste vastuvõtmist tuleb vajaduse ja võimaluse korral konsulteerida asjaomase lennuettevõtja regulatiivse järelevalve eest vastutavate ametiasutustega. Võimaluse korral korraldatakse konsultatsioonid ühiselt koos komisjoni ja liikmesriikidega.
3. Kiireloomulistel juhtudel võib ühiseid konsultatsioone korraldada pärast lõikes 2 osutatud otsuste vastuvõtmist. Sellisel juhul teatatakse asjaomasele asutusele, et hakatakse vastu võtma otsust artikli 4 lõike 2 või artikli 5 lõike 1 alusel.
4. Vajaduse korral võib tõendite kogumiseks ühiseid konsultatsioone korraldada kirjavahetuse teel või kohapealse kontrolli käigus.
Artikkel 4
Lennuettevõtja kaitseõiguse kasutamine
1. Kui komisjon kaalub, kas võtta vastu otsus algmääruse artikli 4 lõike 2 või artikli 5 alusel, teatab ta asjaomasele lennuettevõtjale olulised asjaolud ja kaalutlused, mis on sellise otsuse aluseks. Asjaomasele lennuettevõtjale antakse võimalus esitada komisjonile kirjalikke märkusi 10 tööpäeva jooksul alates teate saamise kuupäevast.
2. Komisjon teavitab teisi liikmesriike nende esindajate kaudu lennuohutuskomitees kooskõlas komitee töökorras sätestatud menetlustega. Taotluse korral lubatakse lennuettevõtjal enne otsuse langetamist esitada oma seisukoht suuliselt. Vajaduse korral esitatakse suuline ettekanne lennuohutuskomiteele. Ärakuulamisel võivad lennuettevõtjat tema taotluse korral abistada asjaomase lennuettevõtja regulatiivse järelevalve eest vastutavad ametiasutused.
3. Kiireloomulistel juhtudel ei pea komisjon enne algmääruse artikli 5 lõike 1 kohaselt ajutise meetme vastuvõtmist lõikest 1 kinni pidama.
4. Kui komisjon võtab vastu otsuse algmääruse artikli 4 lõike 2 või artikli 5 alusel, teavitab ta viivitamata lennuettevõtjat ja tema regulatiivse järelevalve eest vastutavaid ametiasutusi.
Artikkel 5
Jõustamine
Liikmesriigid teatavad komisjonile kõikidest meetmetest, mis nad võtavad nende otsuste rakendamiseks, mille komisjon on vastu võtnud algmääruse artikli 4 lõike 2 või artikli 5 alusel.
Artikkel 6
Liikmesriigi vastuvõetud erandlikud meetmed
1. Kui liikmesriik on kehtestanud oma territooriumil lennuettevõtja suhtes viivitamatu tegevuskeelu kooskõlas algmääruse artikli 6 lõikega 1, teavitab ta viivitamata komisjoni ning esitab B-lisas nimetatud teabe.
2. Kui liikmesriik on kehtestanud või säilitanud oma territooriumil lennuettevõtja suhtes tegevuskeelu kooskõlas algmääruse artikli 6 lõikega 2, teavitab ta viivitamata komisjoni ning esitab C-lisas nimetatud teabe.
3. Lõigetes 1 ja 2 nimetatud teave tuleb esitada kirjalikult komisjoni peasekretariaadile. Lisaks tuleb B- ja C-lisas kirjeldatud teave samal ajal saata elektroonilisel kujul komisjoni energeetika ja transpordi peadirektoraadi pädevatele talitustele. Juhul kui sobivat elektroonilisel teel saatmise võimalust ei ole, tuleb kõnealune teave saata kõige kiiremal muul võimalikul viisil.
4. Komisjon teavitab teisi liikmesriike nende esindajate kaudu lennuohutuskomitees kooskõlas komitee töökorras sätestatud menetlustega.
Artikkel 7
Jõustumine
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. märts 2006

Labels: 12
8
11